भूख-प्यास से मर गईं 100 से ज्यादा गायें, बदबू आई तो लोगों ने की थी शिकायत

मगरलोड(छत्तीसगढ़). धमतरी जिले के मगरलोड स्थित ग्राम राजाडेरा के जामपानी जंगल में वेदमाता गायत्री एनिमल हसबेंडरी गौशाला में भूख-प्यास से करीब 100 गायों की मौत हो गई। गौशाला में कुल 250 गायें थीं, जिंदा बची गायों की हालत भी गंभीर है। जंगल के बीच लगानी भूमि पर चल रही इस गौशाला में गायों पर हुए अत्याचार का खुलासा शनिवार को हुआ। गौशाला संचालक मनहरण लाल साहू को गिरफ्तार कर जेल भेज दिया गया है, उस पर मगरलोड थाने में पशु क्रूरता अधिनियम के तहत केस दर्ज किया गया है।

बदबू आई तो लोगों ने की शिकायत, एसडीएम पहुंचे

- मनहरण ने मृत गायों के शव आस-पास के जंगल में फेंके. इनकी बदबू गांवों में फैल गई। ग्रामीणों ने इसकी शिकायत विश्व हिन्दू परिषद और बजरंग दल कार्यकर्ताओं से कर दी। मामला प्रशासन के संज्ञान में आया, आनन-फानन में एसडीएम प्रेमकुमार पटेल के नेतृत्व में टीम गठित की गई। टीम ने रविवार सुबह गौशाला का निरीक्षण किया। टीम को गौशाला के पास अभी 27 गायों के सड़े-गले शव मिले हैं।

- गौशाला करीब 6 माह पहले ही खुली थी। इस वर्ष अगस्त माह में धमधा ब्लाॅक के ग्राम राजपुर, बेमेतरा ब्लाॅक के ग्राम रानो और गोडमर्रा की गौशालाओं में 600 से अधिक गायों की मौत भूख-प्यास से हुई थी। आरोपी हरीश वर्मा के खिलाफ केस चल रहा है, वह अभी जेल में है।

प्रशासन से बचने के लिए बताता था अनुसंधान केंद्र, अफसर कभी गए नहीं

मनहरण ने प्रशासनिक अधिकारियों और पढ़े-लिखे लोगों से बचने के लिए वह गौशाला को अनुसंधान केंद्र के रूप में प्रदर्शित करता था। गौशाला लगानी जमीन पर संचालित है। लेकिन वहां न तो कभी राजस्व विभाग का कोई कर्मचारी गया और न वन विभाग का। मगरलोड से महज 4 किमी दूर होने के बावजूद पुलिस का कोई जवान भी वहां नहीं आता था।

देखरेख के नाम पर लेता था प्रति गाय 650 रुपए 1.20 लाख रु. ले चुका

मनहरण ने ग्रामीणों को झांसा दिया था कि वह गायों की अच्छी देखभाल करेगा। इसके एवज में वह प्रति गाय 650 रुपए लेता था। उसने ग्रामीणों से कहा था कि उसकी गौशाला को शासन से अनुदान नहीं मिलता, इसलिए पैसे ले रहा है। गाय के गौशाला में आने के बाद वह उसे चारा-पानी नहीं देता था। धीरे-धीरे गाय कमजोर व बीमार हो जाती थी। फिर वह उसे जंगल में फेंक देता था। रविवार को जांच टीम के सामने उसने स्वीकार किया कि वह ग्रामीणों से अब तक करीब 1.20 लाख रुपए ले चुका है।